Predavanjem je predstavljena umjetnička praksa Branka Filipovića Fila kroz uvid u razvojne faze stvaralaštva umjetnika, sa posebnim osvrtom na rani period i enformel u kontekstu društvenopolitičkih prilika s kraja pedesetih i prve polovine šezdesetih godina XX vijeka. Sagledavanje njegove pozicije, kao i njegovo djelovanje izvan institucija sistema, ukazaće na njegovu dosljednost u nepristajanju na kompromise i zahtjeve političkog trenutka po pitanju umjetnosti u tadašnjoj državnoj zajednici. Upravo se zbog toga može reći da je Branko Filipović Filo svoj umjetnički put izgradio samostalno, bez pravovremene institucionalne podrške, ostvarivši zapažena predstavljanja na međunarodnoj sceni, sa značajnim osvrtima kritike. Branko Filipović Filo bio je stvaralac samosvojnog senzibiliteta, naklonjen ekspresiji, vitalizmu, slobodnoj gestualnosti, energiji poteza i slojevitoj materiji boje, posvećen slikarstvu kao trajnoj životnoj vokaciji i jedna od značajnijih ličnosti jugoslovenske likovne umjetnosti druge polovine XX vijeka.